钦定古今图书集成/明伦汇编/宫闱典/第127卷 > 封津
## 钦定古今图书集成/明伦汇编/宫闱典/第127卷 > 封津

按《魏书阉官传》，“津字丑汉，渤海蓨人也。祖羽，真君中
为薄骨律镇副将，以贪污赐死。父令德，娶党宝女，宝
伏诛，令德以连坐伏法。津受腐刑，给事宫掖，积官久
之，除中谒者仆射，迁奉车都尉。肃宗初，冀州大乘贼
起，诏津慰劳。津世不居桑梓，故不为州乡所归。灵太
后令津侍肃宗书，迁常山太守。孝昌初，除中侍中，加
征卤将军。仍除崇训太仆、领宫室都将、冀州大中正，
超拜金紫光禄大夫。二年，封东光县开国子，食邑二
百户，镇南将军、兼中关右，慰劳太傅。出为散骑常侍、
征东将军、济州刺史。”永安初，中侍中、卫将军。寻转大
长秋、左光禄大夫。太昌初，拜骠骑大将军、仪同三司。
津少长宫闱，给事左右，善候时情，号为机悟。天平初，
除开府仪同三司、本将军、怀州刺史。元象初，复为中
侍中、大长秋卿，仍开府仪同。夏薨，年六十二，赠都督
冀瀛幽安四州诸军事、本将军、司徒公、冀州刺史，谥
曰孝惠。养兄子长业袭爵。齐受禅，例降。津兄凭，字元
寄，当时逃窜，后会赦免。太和中，奉朝请、冀州赵郡王
干田曹参军，定州彭“城王勰水曹参军、给事中、越骑
校尉。以讨大乘功，除左中郎将，迁龙骧将军、中散大
夫。孝昌中，历恒农、武邑二郡太守。寻除征卤将军、光
州刺史，还为平东将军、光禄大夫，转镇南将军”、金紫
光禄大夫，除卫将军、右光禄大夫。初，津被敕营出帝
父广平王陵。永熙中，以营陵功，封津城阳县开国子，
邑三百户。津自有封，乃启转于凭。后除卫大将军、左
光禄大夫。兴和三年夏卒，年六十七。凭无他才伎，始
终资历，皆由于津。津卒之后，凭亦无赠。子灵素袭。齐
受禅，例降津从兄荅光禄大夫。子宗显司徒掾。